ช่วยเหลือฟื้นฟูเกษตรกรหลังน้ำลด มอบหญ้าอาหารสัตว์ พันธุ์กล้วยหอมทอง กล้าพริก กล้ามะเขือเปราะ
นายณัฐภัทร สุวรรณประทีป ผู้ว่าราชการจังหวัดสุพรรณบุรี เปิดกิจกรรมการช่วยเหลือฟื้นฟูเกษตรกรหลังน้ำลด ของหน่วยงานสังกัดกระทรวงเกษตรและสหกรณ์ ในจังหวัดสุพรรณบุรี ที่วัดอาน หมู่ที่ 3 ตำบลบางใหญ่ อำเภอบางปลาม้า จังหวัดสุพรรณบุรี โดยสำนักงานเกษตรและสหกรณ์จังหวัดสุพรรณบุรี ในฐานะผู้อำนวยการศูนย์ติดตามและแก้ไขปปัญหาภัยพิบัติด้านการเกษตรจังหวัดสุพรรณบุรี พร้อมด้วยหน่วยงานทั้งในและนอกสังกัดกระทรวงเกษตรและสหกรณ์ในจังหวัดสุพรรณบุรี จำนวน 13 หน่วยงาน ร่วมบูรณาการจัดกิจกรรมโดยมอบปัจจัยการผลิตให้แก่เกษตรกรผู้ประสบภัยพิบัติ โดยเริ่มต้นจากพื้นที่อำเภอบางปลาม้า จำนวน 50 ราย เป็นพื้นที่แรก เพื่อส่งกำลังใจให้เกษตรกรที่ประสบภัยพิบัติและช่วยให้เกษตรกรสามารถนำไปใช้ในฤดูกาลผลิตหลังน้ำลดได้สำหรับในวันนี้มีหน่วยงานที่ร่วมบูรณาการ ได้แก่ สำนักงานปศุสัตว์จังหวัด มอบหญ้าอาหารสัตว์ จำนวน 10,000 กิโลกรัม ถุงยังชีพด้านปศุสัตว์ อาหารสุนัข อาหารแมวและเวชภัณฑ์สัตว์ปีก จำนวน 50 ชุด สถานีพัฒนาที่ดินสุพรรณบุรี มอบน้ำหมักชีวภาพ ภด.6  จำนวน 100 ขวด เพื่อใช้ในการบำบัดน้ำเสียและทำความสะอาดคอกสัตว์ สำนักงานเกษตรจังหวัดมอบพันธุ์กล้วยหอมทอง กล้าพริก กล้ามะเขือเปราะ รวมจำนวน 1,100 ต้น  สำนักงานประมงจังหวัด มอบจุลินทรีย์ ปม.1 และเอกสารเผยแพร่ จำนวน 100 ชุด เพื่อใช้ในการปรับปรุงคุณภาพดินและน้ำในบ่อเลี้ยงสัตว์น้ำ สำนักงานทรัพยากรธรรมชาติและสิ่งแวดล้อมจังหวัดมอบน้ำดื่มบรรจุขวด จำนวน 300 ขวด และบรรจุแกลลอนจำนวน 100 แกลลอน